Covid-19: Engelse weier om blad te skud | Netwerk24
03 Maart 2020 09:32
Joe Root, kaptein van Engeland se krieketspan, sê sy spelers sal in 'n poging om die Covid-19-virus te vermy nie op hul toer na Sri Lanka bladskud nie.
Joe Root (regs) sê sy spelers gaan nie bladskud op Engeland se toer na Sri Lanka nie. Foto: Getty Images
The Telegraph berig Root is Maandag oor die koronavirus uitgevra terwyl die Engelse span voorberei om op sy toer van twee toetse te vertrek.
Die kolwer sê die spelers sal mekaar groet deur hul vuiste teen mekaar te stamp, eerder as om hande te skud.
Die Engelse was voor en ná afloop van die eerste toets op hul onlangse toer na Suid-Afrika deur 'n reeks gastroënteritis-probleme en griep platgetrek.
"Ons is deeglik bewus van die belangrikheid om kontak te beperk ná die siektes wat ons groep in Suid-Afrika geteister het. Ons mediese span het ons sedertdien goeie, oordeelkundige raad gegee oor hoe om die verspreiding van kieme en bakterieë te voorkom," sê Root.
"Ons skud nie mekaar se hande nie, maar gebruik eerder die bekende vuisstamp, terwyl ons gereeld hande was en oppervlakke afvee met antibakteriese doekies en jel wat aan ons in ons immuniteit-pakkies verskaf is.
"Daar is geen aanduiding dat die toer beïnvloed sal word nie, maar dit is uiteraard 'n deurlopende kwessie, so ons is in noue kontak met die owerhede en volg hul advies. Maar in hierdie stadium verwag ons dat die toer sal voortgaan soos beplan."
Engeland het twee jaar gelede in Sri Lanka met 3-0 geseëvier, maar Root verwag hierdie keer 'n taaier uitdaging.